Yhdysvalloissa tänään alkavassa The International 2016 Dota 2 -turnauksessa nähdään kolme suomalaista kisaamassa 19,4 miljoonan dollarin palkintopotista.

Pelinkehittäjä Valven suosittu MOBA-peli Dota 2 on yksi kilpapelaamisen ykköstitteleistä. Pelin ykkösturnaus on tänään alkava The International -turnaus, joka toimii pelin MM-kisoina.

Kisat järjestetään jo neljättä vuotta peräkkäin 10 000 katsojaa vetävällä KeyArenalla, Seattlessa, Yhdysvalloissa, jossa sijaitsee myös Valven pääkonttori. Kaiken kaikkiaan tänään alkavat kisat ovat pelin historian kuudennet.

Turnauksessa nähdään tänä vuonna mukana peräti kolme suomalaista. Voittajasuosikkeihin lukeutuvan Team Liquid -joukkueen kokoonpanossa kisaa viime vuonna kisassa 9.–12. sijalle MVP HOT6ix -joukkueen kanssa sijoittunut Jesse ”JerAx” Vainikka sekä ensi kertaa kisoihin osallistuva Vainikan joukkuetoveri Lasse ”MATUMBAMAN” Urpalainen.

Seattleen on matkannut myös villi kortti -karsinnoissa pelaavan Escape Gaming -joukkueen suomalaisvalmentaja Benjamin ”Notah” Läärä.

Suomalaispelaajat Jesse "JerAx" Vainikka ja Lasse "MATUMBAMAN" Urpalainen kisaavat Team Liquid -joukkueen kokoonpanossa.­

Potissa lähes 20 miljoonaa dollaria

The International -turnaus tunnetaan kilpapeliyhteisössä erityisesti sen todella suuresta palkintopotista, joka on tänä vuonna jälleen ennätyssuuri.

Edellisvuosien tavoin palkintopotti oli alkuun vain 1,6 miljoonaa dollaria, jota on sittemmin lihotettu joukkorahoituksella. Viime vuoden palkintopotti 18,4 miljoonaa oli kilpapelaamisen historian ylivoimaisesti suurin, mutta tänä vuonna potti on kasvanut vielä miljoonalla.

Voittajajoukkueelle potista on menossa tällä erää 8,5 miljoonaa dollaria, joka on 1,9 miljoonaa dollaria enemmän kuin mitä voittaja sai vuosi sitten.

Palkintojakauma

Joukkorahoitus on vielä käynnissä, joten palkintopotti saattaa hyvinkin rikkoa 20 miljoonan dollarin rajapyykin.

Turnaus kestää lähes kaksi viikkoa

Turnaus alkaa tiistaina 2. elokuuta pelattavalla villi kortti -karsinnalla, jossa kisaa neljä joukkuetta kahdesta viimeisestä paikasta itse turnaukseen. Karsinnoissa pelaa Läärän valmentavan eurooppalaisen Escape Gamingin lisäksi ruotsalaisista ja amerikkalaispelaajista koostuva compLexity, kiinalainen EHOME sekä filippiiniläinen Execration.

Itse pääturnaus alkaa keskiviikkona 3. elokuuta lohkovaiheen otteluilla, joita pelataan kolme päivää putkeen. Joukkueet on jaettu kahteen kahdeksan joukkueen lohkoon.

Molempien lohkojen neljä parasta joukkuetta jatkavat kaksiosaisen pudotuspelikaavion ylempään osaan, kun taas neljä huonointa aloittavat pudotuspelit alemmasta osiosta. Ylemmästä osiosta tippuu häviöllä alempaan osion, kun taas alemmassa osiossa tappio tarkoittaa turnauksen päättymistä.

Pudotuspelit pelataan 8.–13. elokuuta KeyArenalla, johon otteluita odotetaan saapuvan katsomaan reilut 10 000 silmäparia. Ottelut alkavat jokaisena päivänä Suomen aikaa kello 19.30. Finaali pelataan lauantaina 13. elokuuta kello 23.30 alkaen Suomen aikaa.

Turnauksen aikataulu

Villi kortti -karsinta (2. elokuuta)

Lohkovaihe (3.-5. elokuuta)

Pudotuspelit (8.-13. elokuuta)

Otteluita voi seurata helpoiten virallisen turnaussivuston kautta.

Edellisen The Internationalin avajaisseremonia

Joukkueet ja lohkot

Lohko A

Lohko B

Turnauksen kovimpia ennakkosuosikkeja ovat kaksi kertaa vuoden sisään Major-turnauksen – joka on The Internationalin jälkeen pelin suurimpia turnauksia – voittanut OG sekä suomalaisvahvisteinen Team Liquid. Molemmat eurooppalaisjoukkueet ovat kuluneen vuoden aikana napanneet tasaisesti kärkisijoja eri turnauksista.Kiinan ykkösjoukkueet Newbee sekä Wings ovat puolestaan OG:n ja Liquidin ykköshaastajat. Newbee voitti vuoden 2014 The Internationalin, mutta epäonnistui viime vuonna pahasti turnauksessa. Wings on puolestaan parantanut otteitaan viimeiset puoli vuotta.

Hallitseva mestari Evil Geniuses ei ole vakuuttanut peleillään kevään ja alkukesän aikana. Koskaan aikaisemmin ei ole hallitseva mestari onnistunut puolustamaan mestaruuttaan onnistuneesti The Internationalissa, eikä EG:n odoteta muuttavan tilannetta viime kuukausien suoritusten perusteella.

The International 2016 -turnausta voi seurata parhaiten virallisen turnaussivuston kautta.